Христо Смирненски
Скандали!

chitanka.info

Скандали![0]

Посред напастите божи,

в дни на тягостна печал,

столицата ни не може

ден да мине без скандал.

Неугаснал в паметта ни

Военният арсенал —

с грак Дирекционни врани

възвестиха нов скандал[1].

Инкогнито се изнесе

със вагони кашкавал —

обществото се потресе

пред такъв велик скандал.

Бай Трошанов — (чест и слава!),

висш чиновник с висш морал,

в затвора се настанява[2]

за рушвет и за скандал.

Прудкин чрез плесници вчера[3]

мъдростта си начертал —

Добриянов потрепера

пред таз дързост и скандал.

В камарата Сатаната

сякаш рожбите си сбрал —

крясък, вой до небесата

и скандал подир скандал.

А на всичко туй край мене

улиците тънат в кал —

сякаш цял във тях разлен е

гражданския ни морал!

[0] Публикация: Българан. Седмично хумористично списание. София, г. V, бр. 38 от [5 ноември 1920 г.], с подпис: Ведбал. ↑

[1] с грак Дирекционни врани // възвестиха нов скандал — през октомври 1920 г. в Дирекция за стопански грижи и обществена предвидливост (СГОП) е разкрита крупна афера, заловени са фалшиви позволителни за износ на големи количества кашкавал и други хранителни продукти. ↑

[2] Бай Трошанов… в затвора се настанява — Трошанов, началник на политическо отделение при Министерството на вътрешните работи, разследвал престъпленията на демократическото правителство от края на войната, е арестуван и изпратен в затвора поради това, че той и негови подчинени са вземали рушвет от тези, срещу които е трябвало да водят следствие. ↑

[3] Прудкин чрез плесници вчера — Добриянов пише във в. „Мир“ (бр. 6118 от 2 ноем. 1920), че столичният градоначалник Прудкин е участвувал в организирането на атентата, извършен през март 1920 г. в театър „Одеон“. По този повод Прудкин удря плесница на Добриянов в кафене „България“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.